Waxanda ake zargi da fashin
Rundunar ’Yan sandan Jihar Neja ta kama wadansu mutum biyu da take zargin ’yan fashi da makami ne, bayan da suka tare motocin da ke dauke da kayayyakin ’yan kasuwa a kan hanyar kauyukan Kokongi zuwa Wawa da ke karamar Hukumar Borgu a jihar.
Dubun wadanda ake zargin, Jariri Chede mai shekara 25 da kuma Janya Shehu mai shekara 20, ta cika ne jim kadan bayan sun yi wa wani mazaunin kauyen Kokongi mai suna Sunday Ishaya fashin kudi da wasu kayayyakinsa, inda ’yan sandan musamman da ke aiki a New Bussa suka kama su.
Wakilinmu ya gano cewa, mafasan sun yi wa Sunday Ishaya kwanto ne a lokacin da yake tafiya daga kauyen Kokongi da nufin zuwa Wawa, inda suka far masa suka kwace Naira dubu 70 da wayarsa ta Tecno da kudinta ya kai Naira dubu 73. Haka kuma sun kwace katan biyu na busasshiyar citta ta Naira dubu tara da gwangwanin angur na Naira dubu biyu.
Wadnda ake zargin sun auka wa dan kasuwan ne bayan ya zo daf da inda suke boye, sannan suka nuna masa karamar bindiga suka kuma kuma yi amfani da wata adda suka yi masa mummunan rauni, suka bar shi kwance cikin jini, kamar yadda jaridar Northern City News ta ruwaito.
Shehu, wanda ya ce ya yi sabon aure, ya bayyana cewa saboda kaunar ya burge amaryarsa ce ya sa shi shiga cikin gungun ’yan fashin don yi mata sayayya.“Haikika ba na son matata ta rasa komai; zan iya yin komai domin dadada mata. Domin na yi mata alkawarin cewa zan kyautata mata ko ta halin kaka, amma kwatsam sai na tsinci kaina a komar ’yan sanda.
“Don haka ba na yin wata nadama, saboda bisa zabina na fada wannan harkar ta fashi da makami, don haka babu wata bukata da nake da ita ta yin nadama, tsakanina da Ubangijina ne,” in ji shi.
Da aka tambaye shi cewa ko yaya amarya da danginsa za su ji, sai ya ce, “Tabbas matata za ta yi bakin ciki, amma kuma ba ni da zabi, dole in fuskanci laifina. Su kuma iyayena na ba su kunya gaskiya, amma ina rokon su yafe mini.”
Kakakin Rundunar ’Yan sandan Jihar Neja, Muhammad Abubakar ya shaida wa manema labarai a ranar Lahadin da ta gabata cewa, a halin yanzu suna ci gaba da neman daya daga cikin ’yan fashin, sannan ya ce da zarar sun kammala bincikensu za su iza keyar wadanda ake zargin zuwa kotu.